སྒོ་པའི་སྒོ།སྒོ་པ་གྱིམ་ཤོད་ཤེ་ལེ་རྫོང་དྲུག་ནི།ཁྱུང་པོ་རི་རྩེ་དྲུག་གི་སྐོར་ལ་ཟེར།དུས་རབས་བདུན་པའི་སྐབས་ཞང་ཞུང་གི་རྒྱལ་པོ་མཐའ་མ་ལིག་མི་རྐྱ་དེར་བཞུགས།མཁས་པ་མི་བཞིའི་ནང་ཚན་ཞང་ཞུང་གི་མཁས་པ་གྱིམ་ཚ་རྨ་ཆུང་འཁྲུངས་པའི་མཁར་ཡང་ཕྱིས་སུ་ཡོད་པར་གྲགས།སུམ་པ་གླང་གི་གྱིམ་ཤོད་ཅེས་པ་འདི་ལའང་གཉིས་སུ་ཡོད་དེ།མདོ་སྨད་བྱང་ཕྱོགས་སུ་ཡོད་པ་གཅིག་དང༌།ཁྱུང་པོ་རི་རྩེ་དྲུག་གི་ཕྱོགས་སུ་ངོས་འཛིན་ཚུལ་མི་མཐུན་པ་ཡོད་མོད།སངས་རྒྱས་གཡུང་དྲུང་བོན་གྱི་བསྟན་འབྱུངལས།རྒྱ་ནག་དང་བོད་ཀྱི་བར་དག་ནི།སུམ་གླང་ག་ཅུ་གཡུ་ཚོ་རོང་གིས་བཅད།ཅེས་དང༌།སྤྲུལ་སྐུ་བློ་ལྡན་གྱི་མཇལ་སྣངལས།ཡུལ་ལ་བྱིན་ཆགས་དངུལ་རྫ་ཟལ་མོའི་སྒང༌།།གནས་ལ་བཀྲ་ཤིས་སུམ་པ་གླང་གི་ཤོད།།ཅེས་དང༌།ཡང་དེ་ཉིད་ལས།སུམ་པ་གླང་གི་གྱིམ་ཤོད་ཀྱི།།ཤེ་ལེ་རྒྱ་སྐར་གནས་མཆོག་འདི།།ཞེས་དང༌།སྲིད་པ་རྒྱུད་ཀྱི་ཁ་བྱང་ལས།མཐོ་ཁྱུང་ལུང་དངུལ་མཁར་མན་ཆད་དང༌།དམའ་སུམ་པ་གླང་གི་གྱིམ་ཤོད་དང༌།ཤེལ་ལེ་རྒྱ་སྐར་ཚུན་ཆད་དུ།འཕྲུལ་ངག་བདེན་པའི་བོན་རྣམས་དར།ཞེས་ལུང་དང་པོས་མདོ་སྨད་དུ་བཞག་པ་དང༌།ཕྱི་མ་རྣམས་ལྟར་ན་གྱིམ་ཤོད་ཤེ་ལེ་རྫོང་དྲུག་གམ།ཁྱུང་པོ་རི་རྩེ་དྲུག་ལ་གོ་དགོས་པར་སྙམ།